b'\n_START_ARTICLE_\nLa Religieuse\n_START_SECTION_\nJuoni\n_START_PARAGRAPH_\n1760-luvun Ranskaan sijoittuva La Religieuse kertoo 16-vuotiaasta Suzanne Simoninista (Pauline \xc3\x89tienne), jonka keskiluokkaiset vanhemmat (Martina Gedeck ja Gilles Cohen) l\xc3\xa4hett\xc3\xa4v\xc3\xa4t h\xc3\xa4net nunnaluostariin vastoin h\xc3\xa4nen tahtoaan. Suzanne joutuu luostarissa t\xc3\xa4ysin erilleen muusta yhteiskunnasta ja alkaa kapinoida alistavaa ja piinaavaa luostaria vastaan. Kun h\xc3\xa4n saa tiet\xc3\xa4\xc3\xa4 olevansa avioton lapsi, h\xc3\xa4nell\xc3\xa4 ei ole muuta vaihtoehtoa kuin sovittaa \xc3\xa4itins\xc3\xa4 synnit ryhtym\xc3\xa4ll\xc3\xa4 nunnaksi. Pian Suzanne haluaa paeta uskonnolliselta tielt\xc3\xa4 ja yritt\xc3\xa4\xc3\xa4 purkaa valansa, kun h\xc3\xa4nelle lohtua ja piristyst\xc3\xa4 tuonut abbedissa (Fran\xc3\xa7oise Lebrun) kuolee. Abbedissan seuraaja sisar Christine (Louise Bourgoin) osoittautuu sadistiseksi ja julmaksi abbedissaksi, joka n\xc3\xb6yryytt\xc3\xa4\xc3\xa4 Suzannea pahimmilla mahdollisilla tavoilla. Suzanne saa lopulta siirron Saint-Eutropen luostariin, jonka abbedissa (Isabelle Huppert) luo h\xc3\xa4nen kanssaan rakastavan siteen \xe2\x80\x93 sopimattomalla tavalla.\n_START_SECTION_\nTuotanto\n_START_PARAGRAPH_\nLa Religieusen kuvaukset alkoivat 24. tammikuuta 2012 ja p\xc3\xa4\xc3\xa4ttyiv\xc3\xa4t 12. maaliskuussa 2012. Elokuva kuvattiin Ranskassa ja Saksassa noin 5,5 miljoonan euron budjetilla. Ranskassa elokuvan kuvauspaikkoina olivat Ch\xc3\xa2teau de Fl\xc3\xa9ch\xc3\xa8resin linna Fareinsin kunnassa ja Chartreuse de Pierre-Ch\xc3\xa2telin linnoitettu luostari Virigninin kunnassa Ainin departementissa sek\xc3\xa4 Ch\xc3\xa2teau du Passagen linna Le Passagen kunnassa Is\xc3\xa8ren departementissa. Saksassa elokuvan kuvauspaikkoina olivat Baden-W\xc3\xbcrttembergin osavaltiossa sijaitsevat Maulbronnin luostari Maulbronnin kaupungissa ja Bronnbachin luostari Wertheimin kaupungissa. Elokuvan tuotantoyhti\xc3\xb6in\xc3\xa4 olivat ranskalainen Les films du Worso, belgialainen Versus Production ja saksalainen Belle Epoque Films._NEWLINE_La Religieusen virallinen ranskalainen traileri julkaistiin 1. helmikuuta 2013. Elokuvan virallinen saksalainen traileri julkaistiin 23. syyskuuta 2013.\n_START_SECTION_\nJulkaisu ja vastaanotto\n_START_PARAGRAPH_\nLa Religieuse sai ensi-iltansa Berliinin elokuvajuhlilla Saksassa 10. helmikuuta 2013. Elokuva sai teatteriensi-iltansa Ranskassa ja Belgiassa 20. maaliskuuta 2013. Elokuvan Saksan teatteriensi-ilta oli 31. lokakuuta 2013. Le Pacte oli elokuvan teatterilevitt\xc3\xa4j\xc3\xa4n\xc3\xa4 Ranskassa, O\xe2\x80\x99Brother Distribution Belgiassa ja Camino Filmverleih Saksassa. Elokuva ker\xc3\xa4si teatterikierroksensa aikana Ranskassa 240 036 ja Saksassa 9 180 katsojaa._NEWLINE_La Religieuse on saanut elokuvakriitikoilta l\xc3\xa4hinn\xc3\xa4 my\xc3\xb6nteisen vastaanoton. Rotten Tomatoes -sivuston mukaan 75% kriitikoista on antanut elokuvalle positiivisen arvosanan 5,9/10 keskiarvolla. Ker\xc3\xa4ys perustuu 12 arviointiin. 137 k\xc3\xa4ytt\xc3\xa4j\xc3\xa4st\xc3\xa4 59% on antanut elokuvalle positiivisen arvosanan 3,3/5 keskiarvolla. Metacritic-sivuston mukaan nelj\xc3\xa4n arvostelun perusteella elokuva on saanut 51 pistett\xc3\xa4 sadasta mahdollisesta. Internet Movie Databasen 1 175 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 6,5/10._NEWLINE_La Religieuse julkaistiin Ranskassa DVD:lle 4. syyskuuta 2013. Elokuva julkaistiin Saksassa niin DVD:lle kuin blu-rayllekin 10. huhtikuuta 2014.'